Source: https://www.najpravo.sk/rady-a-vzory/rady-pre-kazdeho/s/sudne-poplatky.html
Timestamp: 2019-04-21 20:25:34+00:00

Document:
Rady a vzory / Rady pre každého / S
26.2. 2011, 09:37 | admin aa
Súdny poplatok je plnením, ktoré platí účastník konania pred začatím súdneho konania alebo po jeho skončení. Plnia jednak funkciu uhradzovaciu, teda slúžia na to, aby aspoň sčasti pokryli náklady, ktoré má súd so súdnym konaním a jednak obmedzovaciu funkciu, teda aby zabránili neodôvodneným žalobám.
Nie každé konanie je spoplatnené a nie každá osoba platí poplatky!
Zo zákona sú oslobodené niektoré súdne konania. To, že sú oslobodené zo zákona znamená, že v nich súd nevyrubuje žiadne poplatky a účastník takéhoto konania nemusí žiadať o oslobodenie osobitnou žiadosťou. Ide o súdne konania vo veciach:
a) opatrovníckych, starostlivosti o maloleté deti, osvojenia a povolenia uzavrieť manželstvo,
b) spôsobilosti na právne úkony,
c) zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu a poskytovania zdravotnej starostlivosti,
d) výkonu rozhodnutí a exekúcie na vymáhanie pohľadávok zo súdnych a notárskych poplatkov, z peňažných trestov, pokút a trov konania vymáhaných štátom,
e) plnenia záväzkov z kolektívnych zmlúv,
f) opravy chýb a odstránenia nedostatkov v zoznamoch voličov,
g) vzájomnej vyživovacej povinnosti rodičov a detí,
h) vyslovenia prípustnosti prevzatia alebo držania v ústave zdravotníckej starostlivosti,
i) nečinnosti orgánu verejnej správy,
j) ochrany pred nezákonným zásahom orgánu verejnej správy,
k) náhrady škody spôsobenej nezákonným rozhodnutím orgánu verejnej moci alebo jeho nesprávnym úradným postupom.
Aj niektoré osoby požívajú zákonné oslobodenie od súdnych poplatkov
Niektoré osoby sú od súdnych poplatkov oslobodené zo zákona úplne (teda vždy a bez ohľadu na to, v akom súdnom konaní vystupujú) a niektoré osoby sú oslobodené len v určitých súdnych konaniach. Pozrite si, ktoré subjekty nemusia o oslobodenie žiadať a sú oslobodené od súdnych poplatkov:
a) Slovenská republika, štátne rozpočtové organizácie, štátne účelové fondy, Slovenský pozemkový fond pri úkonoch a konaniach, ktoré vykonáva v mene Slovenskej republiky, Národný úrad práce a Sociálna poisťovňa,
c) nadácie a charitatívne, humanitárne, ekologické organizácie a združenia pôsobiace na ochranu spotrebiteľov,
d) navrhovateľ v konaní o náhradu škody z pracovného úrazu a choroby z povolania, v konaní o určenie neplatnosti rozviazania pracovného pomeru a pri uplatnení nárokov z neplatného rozviazania pracovného pomeru,
e) navrhovateľ v konaní o určenie výživného, ako aj v konaní o jeho zvýšení,
g) prokurátor v konaní začatom na jeho návrh a v konaní, do ktorého vstúpil,
h) maloleté dieťa v konaní o určenie alebo zapretie rodičovstva a v konaní o prípustnosti zapretia otcovstva,
ch) navrhovateľ v konaní o náhrade škody vrátane škody na veciach, ktorá vznikla v súvislosti s ublížením na zdraví,
i) navrhovateľ v konaní o náhradu škody alebo nemajetkovej ujmy, ktoré mu boli spôsobené trestným činom,
j) navrhovateľ v konaní o poddlžníckej žalobe,
k) profesionálni vojaci ozbrojených síl Slovenskej republiky, príslušníci Policajného zboru, príslušníci Zboru väzenskej a justičnej stráže Slovenskej republiky, príslušníci Národného bezpečnostného úradu a príslušníci Slovenskej informačnej služby a colníci v konaní o preskúmanie rozhodnutí služobných orgánov podľa osobitných predpisov,
l) navrhovateľ pri podaní návrhu na vyhlásenie konkurzu, návrhu na povolenie reštrukturalizácie a návrhu na povolenie oddlženia,
m) správca podľa osobitného predpisu,
n) navrhovateľ v konaní o vylúčení majetku zo súpisu majetku podstát podľa osobitného predpisu,
o) navrhovateľ v konaní o vylúčení majetku zo súpisu podstaty podľa osobitného predpisu,
p) navrhovateľ v konaní o vylúčení veci z exekúcie podľa osobitného predpisu,
r) navrhovateľ v konaní o určení popretej pohľadávky podľa osobitného predpisu,
s) diplomatickí zástupcovia poverení v Slovenskej republike, konzuli z povolania a ďalšie osoby, ktoré podľa medzinárodného práva požívajú výsady a imunity, a to za predpokladu, že nie sú štátnymi občanmi Slovenskej republiky a že je zaručená vzájomnosť. Toto oslobodenie sa nevzťahuje na poplatky vyberané za poplatkové úkony týkajúce sa nehnuteľností a návrhov na začatie konania (odvolaní), ak je predmetom sporu nehnuteľnosť,
t) navrhovateľ podľa § 16 ods. 1 zákona Slovenskej národnej rady č. 293/1992 Zb. o úprave niektorých vlastníckych vzťahov k nehnuteľnostiam,
u) navrhovateľ v konaní podľa zákona č. 87/1991 Zb. o mimosúdnych rehabilitáciách v znení neskorších predpisov a v ďalších konaniach, ak to ustanovujú osobitné predpisy,
v) cudzinec v konaní o priznanie postavenia utečenca,
z) navrhovateľ v konaní podľa § 5 ods. 5 zákona č. 503/2003 Z.z. o navrátení vlastníctva k pozemkom a o zmene a doplnení zákona Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom v znení zákona č. 217/2004 Z.z.,
za) spotrebiteľ domáhajúci sa ochrany svojho práva podľa osobitného predpisu.
Súdne poplatky sú stanovené v sadzobníku buď percentom zo základu poplatku (to je napríklad v prípade, ak sa žalobca domáha zaplatenia určitej sumy) alebo pevnou sumou (to je spravidla v prípadoch, ak sa predmet konania nedá oceniť, napríklad rozvod manželstva a podobne).
Poplatky sa platia buď kolkovými známkami, pokiaľ výška poplatku nepresiahne 300 eur (vo veciach obchodného registra aj nad 300 eur) alebo v hotovosti do pokladne súdu, avšak taktiež len do výšky 300 eur alebo na účet (číslo účtu vám súd oznámi vo výzve na zaplatenie súdneho poplatku).
Najideálnejším spôsobom platenia poplatku je nalepenie kolkových známok v stanovenej hodnote na prvopis (originál) návrhu. Pokiaľ poplatok nezaplatíte súčasne s podaním návrhu, tak vás súd na zaplatenie poplatku vyzve a určí lehotu, v ktorej musíte poplatok zaplatiť, inak súdne konanie zastaví a nebude v ňom konať.
Som v zlej finančnej situácii
Ak sa na vás nevzťahuje žiadne z tzv. zákonných oslobodení od poplatku (viď vyššie), môžete požiadať súd, aby vám priznal individuálne osobné oslobodenie. Toto môže súd priznať ak sú súčasne splnené tieto tri podmienky:
- osobné a majetkové pomery účastníka odôvodňujúce priznanie oslobodenia (súd skúma celkové majetkové pomery, príjem žiadateľa, vlastníctvo vecí vyššej hodnoty, vyživovacie povinnosti a podobne),
- nejde o svojvoľné uplatňovanie alebo bránenie práva a
- nejde o zrejme bezúspešné uplatňovanie alebo bránenie práva.
Ak sú všetky tieto podmienky splnené, súd môže priznať oslobodenie od súdnych poplatkov buď úplné, alebo čiastočné (napríklad v rozsahu 50%), buď na celé konanie alebo len na niektorý úkon (napríklad oslobodenie od poplatku za podané odvolanie a podobne).
Za čo sa platia poplatky a v akej výške
Vymáhanie dlžnej sumy – 6% z vymáhanej sumy, najmenej 16,50 €, najviac 16.596,50 € (v obchodných veciach je horná hranica až 33 193,50 €)
Určenie vlastníctva, vypratanie nehnuteľností či iné konania ak nemožno predmet konania oceniť peniazmi a neexistuje osobitná sadzba – 99,50 €
Návrh na nariadenie predbežného opatrenia – 33 €.
Návrh na vyporiadanie bezpodielového spoluvlastníctva manželov – 66 eur (Pozor! Pokiaľ súd spoluvlastníctvo vyporiada, platí sa ďalší poplatok z celej hodnoty majetku vo výške 30% a ak sa skončí zmierom tak 1%)
Návrh na zrušenie bezpodielového spoluvlastníctva manželov (napríklad z dôvodu podnikateľskej činnosti jedného z manželov) – 165,50 €.
Návrh na rozvod manželstva – 66 €
Návrh na ochranu osobnosti – 66 € + 3% z výšky požadovanej nemajetkovej ujmy
Určenie výživného medzi manželmi, alebo príspevku na výživu rozvedeného manžela – 2% z trojnásobku ročného plnenia, najmenej 16,50 € (poplatok platí odporca len ak súd určil výživné, navrhovateľ je oslobodený zo zákona)
Určenie rodičovstva, Zapretie rodičovstva – 66 €
Žiadosť o udelenie poverenia súdnemu exekútorovi 16,50 €
Za konanie súdu o námietkach proti exekúcii – 6% z vymáhaného nároku, najmenej 66 €, najviac 16 596,50 €.
Prvý zápis akciovej spoločnosti do obchodného registra 829,50 €
Prvý zápis inej právnickej osoby do obchodného registra 331,50 €
Zápis zmeny údajov v obchodnom registri – 66 €
Vznesenie námietky zaujatosti sudcu – 66 €
Kompletný zákon o súdnych poplatkoch v aktuálnom znení
Kompletný zákon o súdnych poplatkoch s kompletným a prehľadne spracovaným sadzobníkom nájdete TU
rekodifikácia dokazovanie oslobodenie od súdnych poplatkov mediácia náhrada škody dedenie dovolanie vedľajší účastník súdne poplatky trovy konania bezpodielové spoluvlastníctvo manželov odvolanie ochrana osobnosti náhrada trov konania úroky z omeškania podielové spoluvlastníctvo exekúcia judikatúra premlčanie spotrebiteľ
Návštev: 10661513 | Pravidlá používania portálu | Napíšte nám | Tvorba web stránok, www.webcreators.sk | WebHosting, www.hostcreators.sk | Admin

References: súd 
 súd 
 § 16
 § 5
 súd 
 súd 
 súd 
 súd 
 súd 
 súd